amanoisuno/poet huggingface dataset:
左僕射相國冀公東齋幽居 岑參
丞相百僚長，兩朝居此官。成功雲雷際，翊聖天地安。不矜南宮貴，祗向東山看。宅占鳳城勝，牕中雲嶺寬。午時松軒夕，六月藤齋寒。玉珮罥女蘿，金印耀牡丹。山蟬上衣桁，野鼠緣藥盤。有時披道書，竟日不著冠。幸得趨省闈，常欣在門闌。何當復持衡，短翮期風[摶]。
過緱山王處士黑石谷隱居 岑參
舊居緱山下，偏識緱山雲。處士久不還，見雲如見君。別來逾十秋，兵馬日紛紛。青谿開戰場，黑谷屯行軍。遂令巢由輩，遠逐麋鹿羣。獨有南澗水，潺湲如昔聞。
緱山西峰草堂作 岑參
結廬對中嶽，青翠常在門。遂耽水木興，盡作漁樵言。頃來闕章句，但欲閒心魂。日色隱空谷，蟬聲喧暮村。曩聞道士語，偶見清淨源。隱几閱吹葉，乘秋眺歸根。獨遊念求仲，開徑招王孫。片雨下南澗，孤峰出東原。棲遲慮益澹，脫略道彌敦。野靄晴拂枕，客帆遙入軒。尚平今何在，此意誰與論。佇立雲去盡，蒼蒼月開園。
觀楚國寺璋上人寫一切經院南有曲池深竹 岑參
璋公不出院，羣木閉深居。誓寫一切經，欲向萬卷餘。揮毫散林鵲，研墨警池魚。音翻四句偈，字譯五天書。鳴鐘竹陰晚，汲水桐花初。雨氣潤衣鉢，香煙泛庭除。此地日清淨，諸天應未如。不知將錫杖，早晚躡空虛。
尋鞏縣南李處士別業 岑參
先生近南郭，茅屋臨東川。桑葉隱村戶，蘆花映釣船。有時著書暇，盡日牕中眠。且喜閭井近，灌田同一泉。
聞崔十二侍御灌口夜宿報恩寺 岑參
聞君尋野寺，便宿支公房。溪月冷深殿，江雲擁迴廊。然燈松林靜，煮茗柴門香。勝事不可接，相思幽興長。
自潘陵尖還少室居止秋夕憑眺 岑參
草堂近少室，夜靜聞風松。月出潘陵尖，照見十六峰。九月山葉赤，谿雲淡秋容。火點伊陽村，煙深嵩角鐘。尚子不可見，蔣生難再逢。勝愜只自知，佳趣爲誰濃。昨詣山僧期，上到天壇東。向下望雷雨，雲間見回龍。夕與人羣疎，轉愛丘壑中。心澹水木會，興幽魚鳥通。稀微了自釋，出處乃不同。況本無宦情，誓將依道風。
南池夜宿思王屋青蘿舊齋 岑參
池上臥煩暑，不櫛復不巾。有時清風來，自謂羲皇人。天晴雲歸盡，雨洗月色新。公事常不閑，道書日生塵。早年家王屋，五別青蘿春。安得還舊山，東谿垂釣綸。
過王判官西津所居 岑參
勝迹不在遠，愛君池館幽。素懷巖中諾，宛得塵外遊。何必到清谿，忽來見滄洲。潛移岷山石，暗引巴江流。樹密晝先夜，竹深夏已秋。沙鳥上筆牀，谿花篲簾鈎。夫子賤簪冕，注心向林丘。落日出公堂，垂綸乘釣舟。賦詩憶楚老，載酒隨江鷗。翛然一傲吏，獨在西津頭。
因假歸白閣西草堂 岑參
雷聲傍太白，雨在八九峰。東望白閣雲，半入紫閣松。勝概紛滿目，衡門趣彌濃。幸有數畝田，得延二仲蹤。早聞達士語，偶與心相通。誤徇一微官，還山愧塵容。釣竿不復把，野碓無人舂。惆悵飛鳥盡，南谿聞夜鐘。
題華嚴寺瓌公禪房 岑參
寺南幾十峰，峰翠晴可掬。朝從老僧飯，昨日崖口宿。錫杖倚枯松，繩牀暎深竹。東谿草堂路，來往行自熟。生事在雲山，誰能復羈束。
東歸留題太常徐卿草堂 岑參
不謝古名將，吾知徐太常。年纔三十餘，勇冠西南方。頃曾策匹馬，獨出持兩鎗。虜騎無數來，見君不敢當。漢將小衛霍，蜀將凌關張。卿月益清澄，將星轉光芒。復居少城北，遙對岷山陽。車馬日盈門，賓客常滿堂。曲池蔭高樹，小徑穿叢篁。江鳥飛入簾，山雲來到牀。題詩芭蕉滑，對酒椶花香。諸將射獵時，君在翰墨場。聖主賞勳業，邊城最輝光。與我情綢繆，相知久芬芳。忽作萬里別，東歸三峽長。
太一石鱉崖口潭舊廬招王學士 岑參
驟雨鳴淅瀝，颼飀谿谷寒。碧潭千餘尺，下見蛟龍蟠。石門吞衆流，絕岸呀層巒。幽趣倏萬變，奇觀非一端。偶逐干祿徒，十年皆小官。抱板尋舊圃，弊廬臨迅湍。君子滿清朝，小人思挂冠。釀酒漉松子，引泉通竹竿。何必濯滄浪，不能釣嚴灘。此地可遺老，勸君來考槃。
林臥 岑參
偶得魚鳥趣，復茲水木涼。遠峰帶雨色，落日搖川光。臼中西山藥，袖裏淮南方。唯愛隱几時，獨遊無何鄉。
驪姬墓下作 岑參
驪姬北原上，閉骨已千秋。澮水日東注，惡名終不流。獻公恣耽惑，視子如仇讎。此事成蔓草，我來逢古丘。蛾眉山月苦，蟬鬢野雲愁。欲弔二公子，橫汾無輕舟。
楚夕旅泊古興 岑參
獨鶴唳江月，孤帆凌楚雲。秋風冷蕭瑟，蘆荻花紛紛。忽思湘川老，欲訪雲中君。騏驎息悲鳴，愁見豺虎羣。
文公講堂 岑參
文公不可見，空使蜀人傳。講席何時散，高臺豈復全。豐碑文字滅，冥漠不知年。
楊雄草玄臺 岑參
吾悲子雲居，寂寞人已去。娟娟西江月，猶照草玄處。精怪喜無人，睢盱藏老樹。
司馬相如琴臺 岑參
相如琴臺古，人去臺亦空。臺上寒蕭條，至今多悲風。荒臺漢時月，色與舊時同。
嚴君平卜肆 岑參
君平曾賣卜，卜肆蕪已久。至今杖頭錢，時時地上有。不知支機石，還在人間否。
昇仙橋 岑參
長橋題柱去，猶是未達時。及乘駟馬車，却從橋上歸。名共東流水，滔滔無盡期。
石犀 岑參
江水初蕩潏，蜀人幾爲魚。向無爾石犀，安得有邑居。始知李太守，伯禹亦不如。
使交河郡郡在火山脚其地苦熱無雨雪獻封大夫 岑參
奉使按胡俗，平明發輪臺。暮投交河城，火山赤崔巍。九月尚流汗，炎風吹沙埃。何事陰陽工，不遣雨雪來。吾君方憂邊，分閫資大才。昨者新破胡，安西兵馬回。鐵關控天涯，萬里何遼哉。煙塵不敢飛，白草空皚皚。軍中日無事，醉舞傾金罍。漢代李將軍，微功合可咍。
與鮮于庶子自梓州成都少尹自襃城同行至利州道中作 岑參
剖竹向西蜀，岷峨眇天涯。空深北闕戀，豈憚南路賒。前日登七盤，曠然見三巴。漢水出嶓冢，梁山控襃斜。棧道籠迅湍，行人貫層崖。巖傾劣通馬，石窄難容車。深林怯魑魅，洞穴防龍蛇。水種新插秧，山田正燒畬。夜猿嘯山雨，曙鳥鳴江花。過午方始飯，經時旋及瓜。數公各遊宦，千里皆辭家。言笑忘羈旅，還如在京華。
下外江舟懷終南舊居 岑參
杉冷曉猿悲，楚客心欲絕。孤舟巴山雨，萬里陰臺月。水宿已淹時，蘆花白如雪。顏容老難赬，把鏡悲鬢髮。早年好金丹，方士傳口訣。敝廬終南下，久與真侶別。道書誰更開，藥竈煙遂滅。頃來壓塵網，安得有仙骨。巖壑歸去來，公卿是何物。
安西館中思長安 岑參
家在日出處，朝來起東風。風從帝鄉來，不異家信通。絕域地欲盡，孤城天遂窮。彌年但走馬，終日隨飄蓬。寂寞不得意，辛勤方在公。胡塵淨古塞，兵氣屯邊空。鄉路眇天外，歸期如夢中。遙憑長房術，爲縮天山東。
暮秋山行 岑參
疲馬臥長坂，夕陽下通津。山風吹空林，颯颯如有人。蒼旻霽涼雨，石路無飛塵。千念集暮節，萬籟悲蕭晨。鶗鴂昨夜鳴，蕙草色已陳。況在遠行客，自然多苦辛。
赴犍爲經龍閣道 岑參
側徑轉青壁，危梁透滄波。汗流出鳥道，膽碎窺龍渦。驟雨暗谿口，歸雲網松蘿。屢聞羌兒笛，厭聽巴童歌。江路險復永，夢魂愁更多。聖朝幸典郡，不敢嫌岷峨。
江上阻風雨 岑參
江上風欲來，泊舟未能發。氣昏雨已過，突兀山復出。積浪成高丘，盤渦爲嵌窟。雲低岸花掩，水漲灘草沒。老樹蛇蛻皮，崩崖龍退骨。平生抱忠信，艱險殊可忽。
早上五盤嶺 岑參
平旦驅駟馬，曠然出五盤。江迴兩崖鬬，日隱羣峰攢。蒼翠煙景曙，森沈雲樹寒。松疎露孤驛，花密藏迴灘。棧道谿雨滑，畬田原草乾。此行爲知己，不覺蜀道難。
峨眉東脚臨江聽猿懷二室舊廬 岑參
峨眉煙翠新，昨夜秋雨洗。分明峰頭樹，倒插秋江底。久別二室間，圖他五斗米。哀猿不可聽，北客欲流涕。
東歸發犍爲至泥谿舟中作 岑參
前日解侯印，泛舟歸山東。平旦發犍爲，逍遙信回風。七月江水大，滄波漲秋空。復有峨眉僧，誦經在舟中。夜泊防虎豹，朝行逼魚龍。一道鳴迅湍，兩邊走連峰。猿拂岸花落，鳥啼簷樹重。煙靄吳楚連，泝沿湖海通。憶昨在西掖，復曾入南宮。日出朝聖人，端笏陪羣公。不意今棄置，何由豁心胸。吾當海上去，且學乘桴翁。
阻戎瀘間羣盜 岑參
南州林莽深，亡命聚其間。殺人無昏曉，屍積填江灣。餓虎銜髑髏，飢烏啄心肝。腥裛灘草死，血流江水殷。夜雨風蕭蕭，鬼哭連楚山。三江行人絕，萬里無征船。唯有白鳥飛，空見秋月園。罷官自南蜀，假道來茲川。瞻望陽臺雲，惆悵不敢前。帝鄉北近日，瀘口南連蠻。何當遇長房，縮地到京關。願得隨琴高，騎魚向雲煙。明主每憂人，節使恆在邊。兵革方禦寇，爾惡胡不悛。吾竊悲爾徒，此生安得全。
郡齋閑坐 岑參
負郭無良田，屈身狥微祿。平生好疎曠，何事就羈束。幸曾趨丹墀，數得侍黃屋。故人盡榮寵，誰念此幽獨。州縣非宿心，雲山欣滿目。頃來廢章句，終日披案牘。佐郡竟何成，自悲徒碌碌。
衙郡守還 岑參
世事何反覆，一身難可料。頭白翻折腰，還家私自笑。所嗟無產業，妻子嫌不調。五斗米留人，東谿憶垂釣。
行軍詩二首 一 岑參
吾竊悲此生，四十幸未老。一朝逢世亂，終日不自保。胡兵奪長安，宮殿生野草。傷心五陵樹，不見二京道。我皇在行軍，兵馬日浩浩。胡雛尚未滅，諸將懇征討。昨聞咸陽敗，殺戮淨如掃。積屍若丘山，流血漲豐鎬。干戈礙鄉國，豺虎滿城堡。村落皆無人，蕭條空桑棗。儒生有長策，無處豁懷抱。塊然傷時人，舉首哭蒼昊。
行軍詩二首 二 岑參
早知逢世亂，少小謾讀書。悔不學彎弓，向東射狂胡。偶從諫官列，謬向丹墀趨。未能匡吾君，虛作一丈夫。撫劒傷世路，哀歌泣良圖。功業今已遲，覽鏡悲白鬚。平生抱忠義，不敢私微軀。
秋夕聽羅山人彈三峽流泉 岑參
皤皤岷山老，抱琴鬢蒼然。衫袖拂玉徽，爲彈三峽泉。此曲彈未半，高堂如空山。石林何[颼飀]，忽在窗戶間。繞指弄嗚咽，青絲激潺湲。演漾怨楚雲，虛徐韻秋煙。疑兼陽臺雨，似雜巫山猿。幽引鬼神聽，淨令耳目便。楚客腸欲斷，湘妃淚斑斑。誰裁青桐枝，絚以朱絲絃。能含古人曲，遞與今人傳。知音難再逢，惜君方年老。曲終月已落，惆[悵]東齋眠。
尹相公京兆府中棠樹降甘露詩 岑參
相國尹京兆，政成人不欺。甘露降府庭，上天表無私。非無他人家，豈少羣木枝。被茲甘棠樹，美掩召伯詩。團團甜如[蜜]，皛皛凝若脂。千柯玉光碎，萬葉珠顆垂。崑崙何時來，慶雲相逐飛。魏宮銅盤貯，漢帝金掌持。王澤布人和，精心動靈祇。君臣日同德，禎瑞方潛施。何術令大臣，感通能及茲。忽驚政化理，暗與神物期。却笑趙張輩，徒稱今古稀。爲君天下酒，麴糵將用時。
劉相公中書江山畫障 岑參
相府徵墨妙，揮毫天地窮。始知丹青筆，能奪造化功。瀟湘在簾間，廬壑橫座中。忽疑鳳凰池，暗與江海通。粉白湖上雲，黛青天際峰。晝日恆見月，孤帆如有風。巖花不飛落，澗草無春冬。擔錫香鑪緇，釣魚滄浪翁。如何平津意，尚想塵外蹤。富貴心獨輕，山林興彌濃。喧幽趣頗異，出處事不同。請君爲蒼生，未可追赤松。
精衛 岑參
負劒出北門，乘桴適東溟。一鳥海上飛，云是帝女靈。玉顏溺水死，精衛空爲名。怨積徒有志，力微竟不成。西山木石盡，巨壑何時平。
石上藤 岑參
石上生孤藤，弱蔓依石長。不逢高枝引，未得凌空上。何處堪託身，爲君長萬丈。
臨河客舍呈狄明府兄留題縣南樓 岑參
黎陽城南雪正飛，黎陽渡頭人未歸。河邊酒家堪寄宿，主人小女能縫衣。故人高臥黎陽縣，一別三年不相見。邑中雨雪偏着時，隔河東郡人遙羨。鄴都唯見古時丘，漳水還如舊日流。城上望鄉應不見，朝來好是嬾登樓。
客舍悲秋有懷兩省舊遊呈幕中諸公 岑參
三度爲郎便白頭，一從出守五經秋。莫言聖主長不用，其那蒼生應未休。人間歲月如流水，客舍秋風今又起。不知心事向誰論，江上蟬鳴空滿耳。
白雪歌送武判官歸京 岑參
北風捲地白草折，胡天八月即飛雪。忽然一夜春風來，千樹萬樹梨花開。散入珠簾濕羅幕，狐裘不煖錦衾薄。將軍角弓不得控，都護鐵衣冷難着。瀚海闌干百丈冰，愁雲黲淡萬里凝。中軍置酒飲歸客，胡琴琵琶與羌笛。紛紛暮雪下轅門，風掣紅旗凍不翻。輪臺東門送君去，去時雪滿天山路。山迴路轉不見君，雪上空留馬行處。
熱海行送崔侍御還京 岑參
側聞陰山胡兒語，西頭熱海水如煮。海上衆鳥不敢飛，中有鯉魚長且肥。岸傍青草常不歇，空中白雪遙旋滅。蒸沙爍石然虜雲，沸浪炎波煎漢月。陰火潛燒天地鑪，何事偏烘西一隅。勢吞月窟侵太白，氣連赤坂通單于。送君一醉天山郭，正見夕陽海邊落。柏臺霜威寒逼人，熱海炎氣爲之薄。
輪臺歌奉送封大夫出師西征 岑參
輪臺城頭夜吹角，輪臺城北旄頭落。羽書昨夜過渠黎，單于已在金山西。戍樓西望煙塵黑，漢兵屯在輪臺北。上將擁旄西出征，平明吹笛大軍行。四邊伐鼓雪海湧，三軍大呼陰山動。虜塞兵氣連雲屯，戰場白骨纏草根。劒河風急雪片闊，沙口石凍馬蹄脫。亞相勤王甘苦辛，誓將報主靜邊塵。古來青史誰不見，今見功名勝古人。
敷水歌送竇漸入京 岑參
羅敷昔時秦氏女，千載無人空處所。昔時流水至今流，萬事皆逐東流去。此水東流無盡期，水聲還似舊來時。岸花仍自羞紅臉，隄柳猶能學翠眉。春去秋來不相待，水中月色長不改。羅敷養蠶空耳聞，使君五馬今何在？九月霜天水正寒，故人西去度征鞍。水底鯉魚幸無數，願君別後垂尺素。
天山雪歌送蕭治歸京 岑參
天山有雪常不開，千峰萬嶺雪崔嵬。北風夜捲赤亭口，一夜天山雪更厚。能兼漢月照銀山，復逐胡風過鐵關。交河城邊飛鳥絕，輪臺路上馬蹄滑。晻靄寒氛萬里凝，闌干陰崖千丈冰。將軍狐裘臥不暖，都護寶刀凍欲斷。正是天山雪下時，送君走馬歸京師。雪中何以贈君別，惟有青青松樹枝。
火山雲歌送別 岑參
火山突兀赤亭口，火山五月火雲厚。火雲滿山凝未開，飛鳥千里不敢來。平明乍逐胡風斷，薄暮渾隨塞雨回。繚繞斜吞鐵關樹，氛氳半掩交河戍。迢迢征路火山東，山上孤雲隨馬去。
青門歌送東臺張判官 岑參
青門金鎖平旦開，城頭日出使車回。青門柳枝正堪折，路傍一日幾人別。東出青門路不窮，驛樓官樹灞陵東。花撲征衣看似繡，雲隨去馬色疑驄。胡姬酒壚日未午，絲繩玉缸酒如乳。灞頭落花沒馬蹄，昨夜微雨花成泥。黃鸝翅濕飛轉低，關東尺書醉嬾題。須臾望君不可見，揚鞭飛鞚疾如箭。借問使乎何時來，莫作東飛伯勞西飛燕。
梁園歌送河南王說判官 岑參
君不見梁孝王脩竹園，頹牆隱轔勢仍存。嬌娥曼臉成草蔓，羅帷珠簾空竹根。大梁一旦人代改，秋月春風不相待。池中幾度雁新來，洲上千年鶴應在。梁園二月梨花飛，却似梁王雪下時。當時置酒延枚叟，肯料平臺狐兔走。萬事翻覆如浮雲，昔人空在今人口。單父古來稱宓生，祗今爲政有吾兄。輶軒若過梁園道，應傍琴臺聞政聲。
走馬川行奉送出師西征 岑參
君不見走馬川行雪海邊，平沙莽莽黃入天。輪臺九月風夜吼，一川碎石大如斗，隨風滿地石亂走。匈奴草黃馬正肥，金山西見煙塵飛。漢家大將西出師，將軍金甲夜不脫。半夜軍行戈相撥，風頭如刀面如割。馬毛帶雪汗氣蒸，五花連錢旋作冰。幕中草檄硯水凝，虜騎聞之應膽懾。料知短兵不敢接，車師西門佇獻捷。
函谷關歌送劉評事使關西 岑參
君不見函谷關，崩城毀壁至今在。樹根草蔓遮古道，空谷千年長不改。寂寞無人空舊山，聖朝無外不須關。白馬公孫何處去，青牛老人更不還。蒼苔白骨空滿地，月與古時長相似。野花不省見行人，山鳥何曾識關吏。故人方乘使者車，吾知郭丹却不如。請君時憶關外客，行到關西多致書。
胡笳歌送顏真卿使赴河隴 岑參
君不聞胡笳聲最悲，紫髯綠眼胡人吹。吹之一曲猶未了，愁殺樓蘭征戍兒。涼秋八月蕭關道，北風吹斷天山草。崑崙山南月欲斜，胡人向月吹胡笳。胡笳怨兮將送君，秦山遙望隴山雲。邊城夜夜多愁夢，向月胡笳誰喜聞。
秦箏歌送外甥蕭正歸京 岑參
汝不聞秦箏聲最苦，五色纏弦十三柱。怨調慢聲如欲語，一曲未終日移午。紅亭水木不知暑，忽彈黃鐘和白紵。清風颯來雲不去，聞之酒醒淚如雨。汝歸秦兮彈秦聲，秦聲悲兮聊送汝。
與獨孤漸道別長句兼呈嚴八侍御 岑參
輪臺客舍春草滿，潁陽歸客腸堪斷。窮荒絕漠鳥不飛，萬磧千山夢猶嬾。憐君白面一書生，讀書千卷未成名。五侯貴門脚不到，數畝山田身自耕。興來浪跡無遠近，及至辭家憶鄉信。無事垂鞭信馬頭，西南幾欲窮天盡。[奉]使三年獨未歸，邊頭詞客舊來稀。借問君來得幾日，到家不覺換春衣。高齋清晝卷帷幕，紗帽接䍦慵不着。中酒朝眠日色高，彈棋夜半燈花落。冰片高堆金錯盤，滿堂凜凜五月寒。桂林蒲萄新吐蔓，武城刺蜜未可餐。軍中置酒夜撾鼓，錦筵紅燭月未午。花門將軍善胡歌，葉河蕃王能漢語。知爾園林壓渭濱，夫人堂上泣羅帬。魚龍川北盤谿雨，鳥鼠山西洮水雲。臺中嚴公於我厚，別後新詩滿人口。自憐棄置天西頭，因君爲問相思否。
送費子歸武昌 岑參
漢陽歸客悲秋草，旅舍葉飛愁不掃。秋來倍憶武昌魚，夢着只在巴陵道。曾隨上將過祁連，離家十年恆在邊。劒鋒可惜虛用盡，馬蹄無事今已穿。知君開館常愛客，樗蒱百金每一擲。平生有錢將與人，江上故園空四壁。吾觀費子毛骨奇，廣眉大口仍赤髭。看君失路尚如此，人生貴賤那得知。高秋八月歸南楚，東門一壺聊出祖。路指鳳皇山北雲，衣沾鸚鵡洲邊雨。勿歎蹉跎白髮新，應須守道勿羞貧。男兒何必戀妻子，莫向江村老却人。
送韓巽入都覲省便赴舉 岑參
槐葉蒼蒼柳葉黃，秋高八月天欲霜。青門百壺送韓侯，白雲千里連嵩丘。北堂倚門望君憶，東歸扇枕後秋色。洛陽才子能幾人，明年桂枝是君得。
送李副使赴磧西官車 岑參
火山六月應更熱，赤亭道口行人絕。知君慣度祁連城，豈能愁見輪臺月。脫鞍暫入酒家壚，送君萬里西擊胡。功名祗向馬上取，真是英雄一丈夫。
涼州館中與諸判官夜集 岑參
彎彎月出挂城頭，城頭月出照梁州。涼州七里十萬家，胡人半解彈琵琶。琵琶一曲腸堪斷，風蕭蕭兮夜漫漫。河西幕中多故人，故人別來三五春。花門樓前見秋草，豈能貧賤相看老。一生大笑能幾迴，斗酒相逢須醉倒。
酒泉太守席上醉後作 岑參
琵琶長笛曲相和，羌兒胡雛齊唱歌。渾炙犂牛烹野駝，交河美酒歸叵羅。三更醉後軍中寢，無奈秦山歸夢何。
偃師東與韓樽同詣景雲暉上人即事 岑參
山陰老僧解楞伽，潁陽歸客遠相過。煙深草濕昨夜雨，雨後秋風渡漕河。空山終日塵事少，平郊遠見行人小。尚書磧上黃昏鐘，別駕渡頭一歸鳥。
醉題匡城周少府廳壁 岑參
婦姑城南風雨秋，婦姑城中人獨愁。愁雲遮却望鄉處，數日不上西南樓。故人薄暮公事閑，玉壺美酒琥珀殷。潁陽秋草今黃盡，醉臥君家猶未還。
燉煌太守後庭歌 岑參
燉煌太守才且賢，郡中無事高枕眠。太守到來山出泉，黃砂磧裏人種田。燉煌耆舊鬢皓然，願留太守更五年。城頭月出星滿天，曲房置酒張錦筵。美人紅妝色正鮮，側垂高髻插金鈿。醉坐藏鉤紅燭前，不知鈎在若箇邊。爲君手把珊瑚鞭，射得半段黃金錢，此中樂事亦已偏。
喜韓樽相過 岑參
三月灞陵春已老，故人相逢耐醉倒。甕頭春酒黃花脂，祿米只充沽酒資。長安城中足年少，獨共韓侯開口笑。桃花點地紅斑斑，有酒留君且莫還。與君兄弟日攜手，世上虛名好是閑。
銀山磧西館 岑參
銀山磧口風似箭，鐵門關西月如練。雙雙愁淚沾馬毛，颯颯胡沙迸人面。丈夫三十未富貴，安能終日守筆硯。
感遇 岑參
五花驄馬七香車，云是平陽帝子家。鳳皇城頭日欲斜，門前高樹鳴春鴉。漢家魯元君不聞，今作城西一古墳。昔來唯有秦王女，獨自吹蕭乘白雲。
太白胡僧歌 岑參
聞有胡僧在太白，蘭若去天三百尺。一持楞伽入中峰，世人難見但聞鐘。牕邊錫杖解兩虎，牀下鉢盂藏一龍。草衣不鍼復不線，兩耳垂肩眉覆面。此僧年幾那得知，手種青松今十圍。心將流水同清淨，身與浮雲無是非。商山老人已曾識，願一見之何由得。山中有僧人不知，城裏看山空黛色。
衛節度赤驃馬歌 岑參
君家赤驃畫不得，一團旋風桃花色。紅纓紫鞚珊瑚鞭，玉鞍錦韉黃金勒。請君鞲出看君騎，尾長窣地如紅絲。自矜諸馬皆不及，却憶百金新買時。香街紫陌鳳城內，滿城見者誰不愛。揚鞭驟急白汗流，弄影行驕碧蹄碎。紫髯胡雛金剪刀，平明剪出三鬉高。櫪上看時獨意氣，衆中牽出偏雄豪。騎將獵向南山口，城南孤兔不復有。草頭一點疾如飛，卻使蒼鷹翻向後。憶昨看君朝未央，鳴珂擁蓋滿路香。始知邊將真富貴，可憐人馬相輝光。男兒稱意得如此，駿馬長鳴北風起。待君東去埽胡塵，爲君一日行千里。
田使君美人舞如蓮花北鋋歌 岑參
美人舞如蓮花旋，世人有眼應未見。高堂滿地紅氍毹，試舞一曲天下無。此曲胡人傳入漢，諸客見之驚且歎。慢臉嬌娥纖復穠，輕羅金縷花葱蘢。回裾轉袖若飛雪，左鋋右鋋生旋風。琵琶橫笛和未匝，花門山頭黃雲合。忽作出塞入塞聲，白草胡沙寒颯颯。翻身入破如有神，前見後見回回新。始知諸曲不可比，采蓮落梅徒聒耳。世人學舞祗是舞，恣態豈能得如此。
裴將軍宅蘆管歌 岑參
遼東九月蘆葉斷，遼東小兒采蘆管。可憐新管清且悲，一曲風飄海頭滿。海樹蕭索天雨霜，管聲寥亮月蒼蒼。白狼河北堪愁恨，玄兔城南皆斷腸。遼東將軍長安宅，美人蘆管會佳客。弄調啾颼勝洞簫，發聲窈窕欺橫笛。夜半高堂客未回，祗將蘆管送君杯。巧能陌上驚楊柳，復向園中誤落梅。諸客愛之聽未足，高捲珠簾列紅燭。將軍醉舞不肯休，更使美人吹一曲。
韋員外家花樹歌 岑參
今年花似去年好，去年人到今年老。始知人老不如花，可惜落花君莫埽。君家兄弟不可當，列卿御史尚書郎。朝回花底恆會客，花撲玉缸春酒香。
醉後戲與趙歌兒 岑參
秦州歌兒歌調苦，偏能立唱濮陽女。座中醉客不得意，聞之一聲淚如雨。向使逢着漢帝憐，董賢氣咽不能語。
范公叢竹歌 岑參
世人見竹不解愛，知君種竹府城內。此君託根幸得地，種來幾時聞已大。盛暑翛翛叢色寒，閑宵槭槭葉聲乾。能清案牘簾下見，宜對琴書窗外看。爲君成陰將蔽日，迸笋穿堦踏還出。守節偏凌御史霜，虛心願比郎官筆。君莫愛南山松樹枝，竹色四時也不移。寒天草木黃落盡，猶自青青君始知。
玉門關蓋將軍歌 岑參
蓋將軍，真丈夫，行年三十執金吾，身長七尺頗有鬚。玉門關城迥且孤，黃沙萬里白草枯。南鄰犬戎北接胡，將軍到來備不虞。五千甲兵膽力麤，軍中無事但歡娛。暖屋繡簾紅地爐，織成壁衣花氍毹。燈前侍婢瀉玉壺，金鐺亂點野酡酥。紫紱金章左右趨，問着只是蒼頭奴。美人一雙閑且都，朱脣翠眉映明矑。清歌一曲世所無，今日喜聞鳳將雛。可憐絕勝秦羅敷，使君五馬謾踟躕。野草繡窠紫羅襦，紅牙縷馬對樗蒱。玉盤纖手撒作盧，衆中誇道不曾輸。櫪上昂昂皆駿駒，桃花叱撥價最殊。騎將獵向城南隅，臘日射殺千年狐。我來塞外按邊儲，爲君取醉酒剩沽。醉爭酒盞相喧呼，忽憶咸陽舊酒徒。
贈酒泉韓太守 岑參
太守有能政，遙聞如古人。俸錢盡供客，家計常清貧。酒泉西望玉關道，千山萬磧皆白草。辭君走馬歸長安，憶君倏忽令人老。
贈西嶽山人李岡 岑參
君隱處，當一星，蓮花峰頭飯黃精，仙人掌上演丹經。鳥可到，人莫攀，隱來十年不下山。袖中短書誰爲達，華陰道士賣藥還。
送張獻心充副使歸河西雜句 岑參
將門子弟君獨賢，一從受命常在邊。未至三十已高位，腰間金印色赭然。前日承恩白虎殿，歸來見者誰不羨。篋中賜衣十重餘，案上軍書十二卷。看君謀智若有神，愛君詞句皆清新。澄湖萬頃深見底，清冰一片光照人。雲中昨夜使星動，西門驛樓出相送。玉瓶素蟻臘酒香，金鞭白馬紫遊韁。花門南，燕支北，張掖城頭雲正黑，送君一去天外憶。
送郭乂雜言 岑參
地上青草出，經冬今始歸。博陵無近信，猶未換春衣。憐汝不忍別，送汝上酒樓。初行莫早發，且宿霸橋頭。功名須及早，歲月莫虛擲。早年已工詩，近日兼注易。何時過東洛，早晚度盟津。朝歌城邊柳嚲地，邯鄲道上花撲人。去年四月初，我正在河朔。曾上君家縣北樓，樓上分明見恆嶽。中山明府待君來，須計行程及早回。到家速覓長安使，待汝書封我自開。
送魏升卿擢第歸東都因懷魏校書陸渾喬潭 岑參
井上桐葉雨，灞亭卷秋風。故人適戰勝，匹馬歸山東。問君今年三十幾，能使香名滿人耳。君不見三峰直上五千仞，見君文章亦如此。如君兄弟天下稀，雄辭健筆皆若飛。將軍金印嚲紫綬，御史鐵冠重繡衣。喬生作尉別來久，因君爲問平安否。魏侯校理復何如，前日人來不得書。陸渾山下佳可賞，蓬閣閑時日應往。自料青雲未有期，誰知白髮偏能長。壚頭青絲白玉瓶，別時相顧酒如傾。搖鞭舉袂忽不見，千樹萬樹空蟬鳴。
送魏四落第還鄉 岑參
東歸不稱意，客舍戴勝鳴。臘酒飲未盡，春衫縫已成。長安柳枝春欲來，洛陽梨花在前開。魏侯池館今尚在，猶有太師歌舞臺。君家盛德豈徒然，時人注意在吾賢。莫令別後無佳句，祗向壚頭空醉眠。
送宇文南金放後歸太原寓居因呈太原郝主簿 岑參
歸去不得意，北京關路賒。却投晉山老，愁見汾陽花。翻作灞陵客，憐君丞相家。夜眠旅舍雨，曉辭春城鴉。送君繫馬青門口，胡姬壚頭勸君酒。爲問太原賢主人，春來更有新詩否。
西亭子送李司馬 岑參
高高亭子郡城西，直上千尺與雲齊。盤崖緣壁試攀躋，羣山向下飛鳥低。使君五馬天半嘶，絲繩玉壺爲君提。坐來一望無端倪，紅花綠柳鶯亂啼。千家萬井連迴谿，酒行未醉聞暮雞，點筆操紙爲君題。爲君題，惜解攜，草萋萋，沒馬蹄。
漁父 岑參
扁舟滄浪叟，心與滄浪清。不自道鄉里，無人知姓名。朝從灘上飯，暮向蘆中宿。歌竟還復歌，手持一竿竹。竿頭釣絲長丈餘，鼓栧乘流無定居。世人那得識深意，此翁取適非取魚。
登古鄴城 岑參
下馬登鄴城，城空復何見。東風吹野火，暮入飛雲殿。城隅南對望陵臺，漳水東流不復回。武帝宮中人去盡，年年春色爲誰來。
邯鄲客舍歌 岑參
客從長安來，驅馬邯鄲道。傷心叢臺下，一帶生蔓草。客舍門臨漳水邊，垂楊下繫釣魚船。邯鄲女兒夜沽酒，對客挑燈誇數錢。酪酊醉時日正午，一曲狂歌壚上眠。
宿蒲關東店憶杜陵別業 岑參
關門鎖歸客，一夜夢還家。月落河上曉，遙聞秦樹鴉。長安二月歸正好，杜陵樹邊純是花。
優鉢羅花歌 岑參
白山南，赤山北，其間有花人不識。綠莖碧葉好顏色，葉六瓣，花九房，夜掩朝開多異香，何不生彼中國兮生西方？移根在庭，媚我公堂，恥與衆草之爲伍，何亭亭而獨芳？何不爲人之所賞兮？深山窮谷委嚴霜。吾竊悲陽關道路長，曾不得獻于君王。
蜀葵花歌 岑參
昨日一花開，今日一花開。今日花正好，昨日花已老。始知人老不如花，可惜落花君莫埽。人生不得長少年，莫惜牀頭沽酒錢。請君有錢向酒家，君不見，蜀葵花。
題李士曹廳壁畫度雨雲歌 岑參
似出棟梁裏，如和風雨飛。掾曹有時不敢歸，謂言雨過濕人衣。
長門怨 岑參
君王嫌妾妬，閉妾在長門。舞袖垂新寵，愁眉結舊恩。綠錢侵履跡，紅粉濕啼痕。羞被夭桃笑，看春獨不言。
寄左省杜拾遺 岑參
聯步趨丹陛，分曹限紫微。曉隨天仗入，暮惹御香歸。白髮悲花落，青雲羨鳥飛。聖朝無闕事，自覺諫書稀。
歲暮磧外寄元撝 岑參
西風傳戍鼓，南望見前軍。沙磧人愁月，山城犬吠雲。別家逢逼歲，出塞獨離羣。髮到陽關白，書今遠報君。
寄宇文判官 岑參
西行殊未已，東望何時還。終日風與雪，連天沙復山。二年領公事，兩度過陽關。相憶不可見，別來頭已斑。
江行夜宿龍吼灘臨眺思峨眉隱者兼寄幕中諸公 岑參
官舍臨江口，灘聲人慣聞。水煙晴吐月，山火夜燒雲。且欲尋方士，無心戀使君。異鄉何可住，況復久離羣。
漢川山行呈成少尹 岑參
西蜀方攜手，南宮憶比肩。平生猶不淺，羈旅轉相憐。山店雲迎客，江村犬吠船。秋來取一醉，須待月光眠。
敬酬李判官使院即事見呈 岑參
公府日無事，吾徒只是閑。草根侵柱礎，苔色上門關。飲硯時見鳥，卷簾晴對山。新詩吟未足，昨夜夢東還。
虢州酬辛侍御見贈 岑參
門柳葉已大，春花今復闌。鬢毛方二色，愁緒日千端。夫子屢新命，鄙夫仍舊官。相思難見面，時展尺書看。
酬崔十三侍御登玉壘山思故園見寄 岑參
玉壘天晴望，諸峰盡覺低。故園江樹北，斜日巔雲西。曠野看人小，長空共鳥齊。高山徒仰止，不得日攀躋。
南樓送衛憑 岑參
近縣多過客，似君誠亦稀。南樓取涼好，便送故人歸。鳥向望中滅，雨侵晴處飛。應須乘月去，且爲解征衣。
送王伯倫應制授正字歸 岑參
當年最稱意，數子不如君。戰勝時偏許，名高人共聞。半天城北雨，斜日灞西雲。科斗皆成字，無令錯古文。
送宇文舍人出宰元城 岑參
雙鳧出未央，千里過河陽。馬帶新行色，衣聞舊御香。縣花迎墨綬，關柳拂銅章。別後能爲政，相思淇水長。
崔駙馬山池重送宇文明府 岑參
竹裏過紅橋，花間藉綠苗。池涼醒別酒，山翠拂行鑣。鳳去妝樓閉，鳧飛葉縣遙。
陪使君早春西亭送王贊府赴選 岑參
西亭繫五馬，爲送故人歸。客舍草新出，關門花欲飛。到來逢歲酒，却去換春衣。吏部應相待，如君才調稀。
送劉郎將歸河東 岑參
借問虎賁將，從軍凡幾年。殺人寶刀缺，走馬貂裘穿。山雨醒別酒，關雲迎渡船。謝君賢主將，豈忘輪臺邊。
滻水東店送唐子歸嵩陽 岑參
野店臨官路，重城壓御隄。山開灞水北，雨過杜陵西。歸夢秋能作，鄉書醉嬾題。橋回忽不見，征馬尚聞嘶。
西亭送蔣侍御還京 岑參
忽聞驄馬至，喜見故人來。欲語多時別，先愁計日回。山河宜晚眺，雲霧待君開。爲報烏臺客，須憐白髮催。
水亭送劉顒使還歸節度 岑參
無計留君住，應須絆馬蹄。紅亭莫惜醉，白日眼看低。解帶憐高柳，移牀愛小谿。此來相見少，正事各東西。
送楊錄事充潼關判官 岑參
夫子方寸裏，秋天澄霽江。關西望第一，郡內政無雙。狹室下珠箔，連宵傾玉缸。平明猶未醉，斜月隱書牕。
送裴判官自賊中再歸河陽幕府 岑參
東郊未解圍，忠義似君稀。誤落胡塵裏，能持漢節歸。卷簾山對酒，上馬雪沾衣。却向嫖姚幕，翩翩去若飛。
送陝縣王主簿赴襄陽成親 岑參
六月襄山道，三星漢水邊。求鳳應不遠，去馬賸須鞭。野店愁中雨，江城夢裏蟬。襄陽多故事，爲我訪先賢。
送李卿賦得孤島石 岑參
一片他山石，巉巉映小池。綠窠攢剝蘚，尖碩坐鸕鷀。水底看常倒，花邊勢欲欹。君心能不轉，卿月豈相離。
送二十二兄北遊尋羅中 岑參
斗柄欲東指，吾兄方北遊。無媒謁明主，失計干諸侯。夜雪入穿履，朝霜凝敝裘。遙知客舍飲，醉裏聞春鳩。
送鄭堪歸東京氾水別業 岑參
客舍見春草，忽聞思舊山。看君灞陵去，匹馬成臯還。對酒風與雪，向家河復關。因悲宦遊子，終歲無時閑。
送崔全被放歸都覲省 岑參
夫子不自衒，世人知者稀。來傾阮氏酒，去着老萊衣。渭北草新出，關東花欲飛。楚王猶自惑，宋玉且將歸。
送孟孺卿落第歸濟陽 岑參
獻賦頭欲白，還家衣已穿。羞過灞陵樹，歸種汶陽田。客舍少鄉信，牀頭無酒錢。聖朝徒側席，濟上獨遺賢。
送楊千牛趂歲赴汝南郡覲省便成婚 岑參
問吉轉征鞍，安仁道姓潘。歸期明主賜，別酒故人歡。珠箔障爐煖，孤裘耐臘寒。汝南遙倚望，蚤去及春盤。
送胡象落第歸王屋別業 岑參
看君尚少年，不第莫悽然。可即疲獻賦，山村歸種田。野花迎短褐，河柳拂長鞭。置酒聊相送，青門一醉眠。
送顏韶 岑參
遷客猶未老，聖朝今復歸。一從襄陽住，幾度梨花飛。世事了可見，憐君人亦稀。相逢貪醉臥，未得作春衣。
送張郎中赴隴右覲省卿公 岑參
中郎鳳一毛，世上獨賢豪。弱冠已銀印，出身唯寶刀。還家卿月迥，度隴將星高。幕下多相識，邊書醉嬾操。
送楚丘麴少府赴官 岑參
青袍美少年，黃綬一神仙。微子城東面，梁王苑北邊。桃花色似馬，榆莢小於錢。單父聞相近，家書早爲傳。
送蜀郡李掾 岑參
飲酒俱未醉，一言聊贈君。功曹善爲政，明主還應聞。夜宿劒門月，朝行巴水雲。江城菊花發，滿道香氛氳。
送鄭少府赴滏陽 岑參
子真河朔尉，邑里帶清漳。春草迎袍色，晴花拂綬香。青山入官舍，黃鳥度宮牆。若到銅臺上，應憐魏寢荒。
還高冠潭口留別舍弟 岑參
昨日山有信，祗今耕種時。遙傳杜陵叟，怪我還山遲。獨向潭上酌，無人林下棊。東谿憶汝處，閑臥對鸕鷀。
醴泉東谿送程皓元鏡微入蜀 岑參
蜀郡路漫漫，梁州過七盤。二人來信宿，一縣醉衣冠。谿逼春衫冷，林交宴席寒。西南如噴酒，遙向雨中看。
送周子落第遊荆南 岑參
足下復不第，家貧尋故人。且傾湘南酒，羞對關西塵。山店橘花發，江城楓葉新。若從巫峽過，應見楚王神。
送薛彥偉擢第東歸 岑參
時輩似君稀，青春戰勝歸。名登郄詵第，身着老萊衣。稱意人皆羨，還家馬若飛。一枝誰不折，棣蕚獨相輝。
送楊瑗尉南海 岑參
不擇南州尉，高堂有老親。樓臺重蜃氣，邑里雜鮫人。海暗三山雨，花明五嶺春。此鄉多寶玉，慎莫厭清貧。
送張昇卿宰新滏 岑參
官柳葉尚小，長安春未濃。送君潯陽宰，把酒青門鐘。水驛楚雲冷，山城江樹重。遙知南湖上，只對香爐峰。
送蒲秀才擢第歸蜀 岑參
去馬疾如飛，看君戰勝歸。新登郄詵第，更著老萊衣。漢水行人少，巴山客舍稀。向南風候暖，臘月見春輝。
送郭司馬赴伊吾郡請示李明府 岑參
安西美少年，脫劒卸弓弦。不倚將軍勢，皆稱司馬賢。秋山城北面，古治郡東邊。江上舟中月，遙思李郭仙。
送滕亢擢第歸蘇州拜親 岑參
送爾姑蘇客，滄波秋正涼。橘懷三箇去，桂折一枝將。湖上山當舍，天邊水是鄉。江村人事少，時作捕魚郎。
送弘文李校書往漢南拜親 岑參
未識已先聞，清辭果出羣。如逢禰處士，似見鮑參軍。夢暗巴山雨，家連漢水雲。慈親思愛子，幾度泣霑帬。
送李別將攝伊吾令充使赴武威便寄崔員外 岑參
詞賦滿書囊，胡爲在戰場。行間脫寶劒，邑里挂銅章。馬疾飛千里，鳧飛向五涼。遙知竹林下，星使對星郎。
送四鎮薛侍御東歸 岑參
相送淚沾衣，天涯獨未歸。將軍初得罪，門客復何依。夢去湖山闊，書停隴雁稀。園林幸接近，一爲到柴扉。
送張都尉東歸 岑參
白羽綠弓弦，年年只在邊。還家劒鋒盡，出塞馬蹄穿。逐虜西踰海，平胡北到天。封侯應不遠，燕頷豈徒然。
送樊侍御使丹陽便覲 岑參
臥病窮巷晚，忽驚驄馬來。知君京口去，借問幾時回。驛舫江風引，鄉書海雁催。慈親應倍喜，愛子在霜臺。
趙少尹南亭送鄭侍御歸東臺 岑參
紅亭酒甕香，白面繡衣郎。砌冷蟲喧坐，簾疎雨到牀。鐘催離興急，絃逐醉歌長。關樹應先落，隨君滿鬢霜。
祁四再赴江南別詩 岑參
萬里來又去，三湘東復西。別多人換鬢，行遠馬穿蹄。山驛秋雲冷，江帆暮雨低。憐君不解說，相憶在書題。
送許員外江外置常平倉 岑參
詔置海陵倉，朝推畫省郎。還家錦服貴，出使繡衣香。水驛風催舫，江樓月透牀。仍懷陸氏橘，歸獻老親嘗。
送秘省虞校書赴虞鄉丞 岑參
花綬傍腰新，關東縣欲春。殘書厭科斗，舊閣別麒麟。虞坂臨官舍，條山映吏人。看君有知己，坦腹向平津。
送江陵泉少府赴任便呈衛荆州 岑參
神仙吏姓梅，人吏待君來。渭北草新出，江南花已開。城邊宋玉宅，峽口楚王臺。不畏無知己，荆州甚愛才。
送江陵黎少府 岑參
悔繫腰間綬，翻爲膝下愁。那堪漢水遠，更值楚山秋。新橘香官舍，征帆拂縣樓。王城不敢住，豈是愛荆州。
送揚州王司馬 岑參
君家舊淮水，水上到揚州。海樹青官舍，江雲黑郡樓。東南隨去鳥，人吏待行舟。爲報吾兄道，如今已白頭。
陝州月城樓送辛判官入奏 岑參
送客飛鳥外，城頭樓最高。樽前遇風雨，牕裏動波濤。謁帝向金殿，隨身唯寶刀。相思灞陵月，祗有夢偏勞。
送王七錄事赴虢州 岑參
早歲即相知，嗟君最後時。青雲仍未達，白髮欲成絲。小店關門樹，長河華岳祠。弘農人吏待，莫使馬行遲。
送羽林長孫將軍赴歙州 岑參
剖竹向江濆，能名計日聞。隼旗新刺史，虎劒舊將軍。驛舫宿湖月，州城浸海雲。青門酒樓上，欲別醉醺醺。
送梁判官歸女几舊廬 岑參
女几知君憶，春雲相逐歸。草堂開藥裹，苔壁取荷衣。老竹移時少，新花舊處飛。可憐真傲吏，塵事到山稀。
送懷州吳別駕 岑參
灞上柳枝黃，壚頭酒正香。春流飲去馬，暮雨濕行裝。驛路通函谷，州城接太行。覃懷人總喜，別駕得王祥。
送人歸江寧 岑參
楚客憶鄉信，向家湖水長。住愁春草綠，去喜桂枝香。海月迎歸楚，江雲引到鄉。吾兄應借問，爲報鬢毛霜。
送李司諫歸京 岑參
別酒爲誰香，春官駁正郎。醉經秦樹遠，夢怯漢川長。雨過風頭黑，雲開日脚黃。知君解起草，早去入文昌。
送緜州李司馬秩滿歸京因呈李兵部 岑參
久客厭江月，罷官思早歸。眼看春光老，羞見梨花飛。劒北山居小，巴南音信稀。因君報兵部，愁淚日沾衣。
送崔員外入秦因訪故園 岑參
欲謁明光殿，先趨建禮門。仙郎去得意，亞相正承恩。竹裏巴山道，花間漢水源。憑將兩行淚，爲訪邵平園。
送柳錄事赴梁州 岑參
英掾柳家郎，離亭酒甕香。折腰思漢北，隨傳過巴陽。江樹連官舍，山雲到臥牀。知君歸夢積，去去劒川長。
送韋侍御先歸京 岑參
聞欲朝龍闕，應須拂豸冠。風霜隨馬去，炎暑爲君寒。客淚題書落，鄉愁對酒寬。先憑報親友，後月到長安。
送裴侍御赴歲入京 岑參
羨他驄馬郎，元日謁明光。立處聞天語，朝回惹御香。臺寒柏樹綠，江暖柳條黃。惜別津亭暮，揮戈憶魯陽。
送顏評事入京 岑參
顏子人歎屈，宦遊今未遲。佇聞明主用，豈負青雲姿。江柳秋吐葉，山花寒滿枝。知君客愁處，月滿巴川時。
送趙侍御歸上都 岑參
驄馬五花毛，青雲歸處高。霜隨驅夏暑，風逐振江濤。執簡皆推直，勤王豈告勞。帝城誰不戀，回望動離騷。
送楊子 岑參
斗酒渭城邊，壚頭耐醉眠。梨花千樹雪，楊葉萬條煙。惜別添壺酒，臨岐贈馬鞭。看君潁上去，新月到家圓。
送人赴安西 岑參
上馬帶胡鈎，翩翩度隴頭。小來思報國，不是愛封侯。萬里鄉爲夢，三邊月作愁。早須清黠虜，無事莫經秋。
發臨洮將赴北庭留別 岑參
聞說輪臺路，連年見雪飛。春風曾不到，漢使亦應稀。白草通疎勒，青山過武威。勤王敢道遠，私向夢中歸。
臨洮泛舟趙仙舟自北庭罷使還京 岑參
白髮輪臺使，邊功竟不成。雲沙萬里地，孤負一書生。池上風迴舫，橋西雨過城。醉眠鄉夢罷，東望羨歸程。
春日醴泉杜明府承恩五品宴席上賦詩 岑參
鳧舃舊稱仙，鴻私降自天。青袍移草色，朱綬奪花然。邑裏雷仍震，臺中星欲懸。吾兄此棲棘，因得賀初筵。
早春陪崔中丞同泛浣花谿宴 岑參
旌節臨谿口，塞郊陡覺暄。紅亭移酒席，畫舸逗江村。雲帶歌聲颺，風飄舞袖翻。花間催秉燭，川上欲黃昏。
行軍雪後月夜宴王卿家 岑參
子夜雪華餘，卿家月影初。酒香薰枕席，爐氣煖軒除。晚歲宦情薄，行軍歡宴疎。相逢剩取醉，身外盡空虛。
梁州陪趙行軍龍岡寺北庭泛舟宴王侍御 岑參
誰宴霜臺使，行軍粉署郎。唱歌江鳥沒，吹笛岸花香。酒影搖新月，灘聲聒夕陽。江鐘聞已暮，歸櫂綠川長。
奉陪封大夫宴得征字時封公兼鴻臚卿 岑參
西邊虜盡平，何處更專征。幕下人無事，軍中政已成。座參殊俗語，樂雜異方聲。醉裏東樓月，偏能照列卿。
陪封大夫宴瀚海亭納涼 岑參
細管雜青絲，千杯倒接䍦。軍中乘興出，海上納涼時。日沒鳥飛急，山高雲過遲。吾從大夫後，歸路擁旌旗。
虢州西亭陪端公宴集 岑參
紅亭出鳥外，駿馬繫雲端。萬嶺牕前睥，千家肘底看。開瓶酒色嫩，踏地葉聲乾。爲逼霜臺使，重裘也覺寒。
陪使君早春東郊遊眺 岑參
太守擁朱輪，東郊物候新。鶯聲隨坐嘯，柳色喚行春。谷口雲迎馬，谿邊水照人。郡中叨佐理，何幸接芳塵。
雪後與羣公過慈恩寺 岑參
乘興忽相招，僧房暮與朝。雪融雙樹濕，沙闇一燈燒。竹外山低塔，藤間院隔橋。歸家如欲嬾，俗慮向來銷。
與鄠縣羣官泛渼陂 岑參
萬頃浸天色，千尋窮地根。舟移城入樹，岸闊水浮村。閑鷺驚簫管，潛蚪傍酒樽。暝來呼小吏，列火儼歸軒。
終南東谿中作 岑參
谿水碧於草，潺潺花底流。沙平堪濯足，石淺不勝舟。洗藥朝與暮，釣魚春復秋。興來從所適，還欲向滄洲。
與鮮于庶子泛漢江 岑參
急管更須吹，杯行莫遣遲。酒光紅琥珀，江色碧琉璃。日影浮歸櫂，蘆花罥釣絲。山公醉不醉，問取葛[彊]知。
晦日陪侍御泛北池 岑參
春池滿復寬，晦節耐邀歡。月帶蝦蟆冷，霜隨獬豸寒。水雲低錦席，岸柳拂金盤。日暮舟中散，都人夾道看。
登涼州尹臺寺 岑參
胡地三月半，梨花今始開。因從老僧飯，更上夫人臺。清唱雲不去，彈弦風颯來。應須一倒載，還似山公回。
登總持閣 岑參
高閣逼諸天，登臨近日邊。晴開萬井樹，愁看五陵煙。檻外低秦嶺，牕中小渭川。蚤知清淨理，常願奉金仙。
宿岐州北郭嚴給事別業 岑參
郭外山色暝，主人林館秋。疎鐘入臥內，片月到牀頭。遙夜惜已半，清言殊未休。君雖在青瑣，心不忘滄洲。
暮秋會嚴京兆後廳竹齋 岑參
京兆小齋寬，公庭半藥闌。甌香茶色嫩，牕冷竹聲乾。盛德中朝貴，清風畫省寒。能將吏部鏡，照取寸心看。
省中即事 岑參
華省謬爲郎，蹉跎鬢已蒼。到來恆襆被，隨例且含香。竹影遮牕暗，花陰拂簟涼。君王新賜筆，草奏向明光。
尋陽七郎中宅即事 岑參
萬事信蒼蒼，機心久已忘。無端來出守，不是厭爲郎。雨滴芭蕉赤，霜催橘子黃。逢君開口笑，何處有他鄉。
春尋河陽陶處士別業 岑參
風煖日暾暾，黃鸝飛近村。花明潘子縣，柳暗陶公門。藥椀搖山影，魚竿帶水痕。南橋車馬客，何事苦喧喧。
晚過盤石寺禮鄭和尚 岑參
暫詣高僧話，來尋野寺孤。岸花藏水碓，谿水映風爐。頂上巢新鵲，衣中帶舊珠。談禪未得去，輟櫂且踟躕。
尋少室張山人聞與偃師周明府同入都 岑參
中峰鍊金客，昨日遊人間。葉縣鳧共去，葛陂龍暫還。春雲湊深水，秋雨懸空山。寂寂清谿上，空餘丹竈閑。
虢州臥疾喜劉判官相過水亭 岑參
臥疾嘗晏起，朝來頭未梳。見君勝服藥，清話病能除。低柳共繫馬，小池堪釣魚。觀棋不覺暝，月出水亭初。
武威春暮聞宇文判官西使還已到晉昌 岑參
岸雨過城頭，黃鸝上戍樓。塞北飄客淚，邊柳挂鄉愁。白髮悲明鏡，青春換敝裘。君從萬里使，聞已到瓜州。
春興思南山舊廬招柳建正字 岑參
終歲不得意，春風今復來。自憐蓬鬢改，羞見梨花開。西掖誠可戀，南山思早回。園廬幸接近，相與歸蒿萊。
郡齋南池招楊轔 岑參
郡僻人事少，雲山常眼前。偶從池上醉，便向舟中眠。與子居最近，周官情又偏。閑時耐相訪，正有牀頭錢。
高冠谷口招鄭鄠 岑參
谷口來相訪，空齋不見君。澗花然暮雨，潭樹煖春雲。門徑稀人迹，簷峰下鹿羣。衣裳與枕席，山靄碧氛氳。
題新鄉王釜廳壁 岑參
憐君守一尉，家計復清貧。祿米嘗不足，俸錢供與人。城頭蘇門樹，陌上黎陽塵。不是舊相識，聲同心自親。
題山寺僧房 岑參
牕影搖羣木，牆陰載一峰。野爐風自爇，山碓水能舂。勤學翻知誤，爲官好欲慵。高僧暝不見，月出但聞鐘。
初授官題高冠草堂 岑參
三十始一命，宦情多欲闌。自憐無舊業，不敢恥微官。澗水吞樵路，山花醉藥欄。秪緣五斗米，辜負一漁竿。
題虢州西樓 岑參
錯料一生事，蹉跎今白頭。縱橫皆失計，妻子也堪羞。明主雖然棄，丹心亦未休。愁來無去處，祗上郡西樓。
夜過盤石隔河望永樂寄閨中效齊梁體 岑參
盈盈一水隔，寂寂二更初。波上思羅襪，魚邊憶素書。月如眉已畫，雲似鬢新梳。春物知人意，桃花笑索居。
過酒泉憶杜陵別業 岑參
昨夜宿[祈]連，今朝過酒泉。黃沙西際海，白草北連天。愁裏難消日，歸期尚隔年。陽關萬里夢，知處杜陵田。
早發焉耆懷終南別業 岑參
曉笛別鄉淚，秋冰鳴馬蹄。一身虜雲外，萬里胡天西。終日見征戰，連年聞鼓鼙。故山在何處，昨日夢清谿。
首秋輪臺 岑參
異域陰山外，孤城雪海邊。秋來唯有雁，夏盡不聞蟬。雨拂氊牆濕，風搖毳幕羶。輪臺萬里地，無事歷三年。
北庭作 岑參
雁塞通鹽澤，龍堆接醋溝。孤城天北畔，絕域海西頭。秋雪春仍下，朝風夜不休。可知年四十，猶自未對侯。
輪臺即事 岑參
輪臺風物異，地是古單于。三月無青草，千家盡白榆。蕃書文字別，胡俗語音殊。愁見流沙北，天西海一隅。
還東山洛上作 岑參
春流急不淺，歸栧去何遲。愁客葉舟裏，夕陽花水時。雲晴開螮蝀，櫂發起鸕鷀。莫道東山遠，衡門在夢思。
楊固店 岑參
客舍梨葉赤，鄰家聞擣衣。夜來嘗有夢，墜淚緣思歸。洛水行欲盡，緱山看漸微。長安祗千里，何事信音稀。
巴南舟中思陸渾別業 岑參
瀘水南州遠，巴山北客稀。嶺雲撩亂起，谿鷺等閑飛。鏡裏愁衰鬢，舟中換旅衣。夢魂知憶處，無夜不先歸。
晚發五渡 岑參
客厭巴南地，鄉鄰劒北天。江村片雨外，野寺夕陽邊。芋葉藏山徑，蘆花雜渚田。舟行未可住，乘月且須牽。
巴南舟中夜市 岑參
渡口欲黃昏，歸人爭渡喧。近鐘清野寺，遠火點江村。見雁思鄉信，聞猿積淚痕。孤舟萬里外，秋月不堪論。
江上春歎 岑參
臘月江上煖，南橋新柳枝。春風觸處到，憶得故園時。終日不如意，出門何所之。從人覓顏色，自笑弱男兒。
初至犍爲作 岑參
山色軒檻內，灘聲枕席間。草生公府靜，花落訟庭閒。雲雨連三峽，風塵接百蠻。到來能幾日，不覺鬢毛斑。
使院中新栽柏樹子呈李十五栖筠 岑參
愛爾青青色，移根此地來。不曾臺上種，留向磧中栽。脆葉欺門柳，狂花笑院梅。不須愁歲晚，霜露豈能摧。
臨洮龍興寺玄上人院同詠青木香叢 岑參
移根自遠方，種得在僧房。六月花新吐，三春葉已長。抽莖高錫杖，引影到繩牀。只爲能除疾，傾心向藥王。
成王挽歌 岑參
幽山悲舊桂，長坂愴餘蘭。地底孤燈冷，泉中一鏡寒。銘旌門客送，騎吹路人看。漫作琉璃椀，淮王誤合丹。
苗侍中挽歌二首 一 岑參
攝政朝章重，持衡國相尊。筆端通造化，掌內運乾坤。青史遺芳滿，黃樞故事存。空悲渭橋路，誰對漢皇言。
苗侍中挽歌二首 二 岑參
天子悲元老，都人惜上公。優賢几杖在，會葬市朝空。丹旐飛斜日，清笳怨暮風。平生門下客，繼美廟堂中。
故僕射裴公挽歌三首 一 岑參
盛德資邦傑，嘉謨作世程。門瞻駟馬貴，時仰八龍名。罷市秦人送，還鄉絳老迎。莫埋丞相印，留着付玄成。
故僕射裴公挽歌三首 二 岑參
五府瞻高位，三台喪大賢。禮容還故絳，寵贈冠新田。氣歇汾陰鼎，魂飛京兆阡。先時劒已沒，隴樹久蒼然。
故僕射裴公挽歌三首 三 岑參
富貴徒言久，鄉閭歿後歸。錦衣都未着，丹旐忽先飛。哀挽辭秦塞，悲笳出帝畿。遙知九原上，漸覺弔人稀。
河西太守杜公挽歌四首 一 岑參
蒙叟悲藏壑，殷宗惜濟川。長安非舊日，京兆是新阡。黃霸官猶屈，蒼生望已愆。唯餘卿月在，留向杜陵懸。
河西太守杜公挽歌四首 二 岑參
鼓角城中出，墳塋郭外新。雨隨思太守，雲從送夫人。蒿里埋雙劒，松門閉萬春。回瞻北堂上，金印已生塵。
河西太守杜公挽歌四首 三 岑參
憶昨明光殿，新承天子恩。剖符移北地，授鉞領西門。塞草迎軍幕，邊雲拂使軒。至今聞隴外，戎虜尚亡魂。
河西太守杜公挽歌四首 四 岑參
漫漫澄波闊，沈沈大廈深。秉心常匪席，行義每揮金。汲引窺蘭室，招攜入翰林。多君有令子，猶注世人心。
故河南尹岐國公贈工部尚書蘇公挽歌二首 一 岑參
河尹恩榮舊，尚書寵贈新。一門傳畫戟，幾世駕朱輪。夜色何時曉，泉臺不復春。唯餘朝服在，金印已生塵。
故河南尹岐國公贈工部尚書蘇公挽歌二首 二 岑參
白日扃泉戶，青春掩夜臺。舊堂階草長，空院砌花開。山晚銘旌去，郊寒騎吹回。三川難可見，應惜庾公才。
韓員外夫人清河縣君崔氏挽歌二首 一 岑參
令德當時重，高門舉世推。從夫榮已絕，封邑寵難追。陌上人皆惜，花間鳥亦悲。仙郎看隴月，猶憶畫眉時。
韓員外夫人清河縣君崔氏挽歌二首 二 岑參
遽聞傷別劒，忽復歎藏舟。燈冷泉中夜，衣寒地下秋。青松弔客淚，丹旐路人愁。徒有清河在，空悲逝水流。
南溪別業 岑參
結宇依青嶂，開軒對翠疇。樹交花兩色，溪合水重流。竹徑春來埽，蘭樽夜不收。逍遙自得意，鼓腹醉中遊。
奉和中書舍人賈至早朝大明宮 岑參
雞鳴紫陌曙光寒，鶯囀皇州春色闌。金闕曉鐘開萬戶，玉階仙仗擁千官。花迎劒珮星初落，柳拂旌旗露未乾。獨有鳳皇池上客，陽春一曲和皆難。
和祠部王員外雪後早朝即事 岑參
長安雪後似春歸，積素凝華連曙暉。色借玉珂迷曉騎，光添銀燭晃朝衣。西山落月臨天仗，北闕晴雲捧禁闈。聞道仙郎歌白雪，由來此曲和人稀。
奉和相公發益昌 岑參
相[國]臨戎別帝京，擁麾持節遠橫行。朝登劒閣雲隨馬，夜渡巴江雨洗兵。山花萬朵迎征蓋，川柳千條拂去旌。暫到蜀城應計日，須知明主待持衡。
秋夕讀書幽興獻兵部李侍郎 岑參
年紀蹉跎四十強，自憐頭白始爲郎。雨滋苔蘚侵堦綠，秋颯梧桐覆井黃。驚蟬也解求高樹，旅雁還應厭後行。覽卷試穿鄰舍壁，明燈何惜借餘光。
使君席夜送嚴河南赴長水 岑參
嬌歌急管雜青絲，銀燭金杯映翠眉。使君地主能相送，河尹天明坐莫辭。春城月出人皆醉，野戍花深馬去遲。寄聲報爾山翁道，今日河南勝昔時。
暮春虢州東亭送李司馬歸扶風別廬 岑參
柳嚲鶯嬌花復殷，紅亭綠酒送君還。到來函谷愁中月，歸去磻谿夢裏山。簾前春色應須惜，世上浮名好是閑。西望鄉關腸欲斷，對君衫袖淚痕斑。
九日使君席奉餞衛中丞赴長水 岑參
節使橫行西出師，鳴弓擐甲羽林兒。臺上霜風凌草木，軍中殺氣傍旌旗。預知漢將宣威日，正是胡塵欲滅時。爲報使君多泛菊，更將絃管醉東籬。
西掖省即事 岑參
西掖重雲開曙暉，北山疎雨點朝衣。千門柳色連青瑣，三殿花香入紫微。平明端笏陪鵷列，薄暮垂鞭信馬歸。官拙自悲頭白盡，不如巖下偃荆扉。
首春渭西郊行呈藍田張二主簿 岑參
迥風度雨渭城西，細草新花踏作泥。秦女峰頭雪未盡，胡公阪上日初低。愁窺白髮羞微祿，悔別青山憶舊谿。聞道輞川多勝事，玉壺春酒正堪攜。
赴嘉州過城固縣尋永安超禪師房 岑參
滿寺枇杷冬着花，老僧相見具袈裟。漢王城北雪初霽，韓信臺西日欲斜。門外不須催五馬，林中且聽演三車。豈料巴川多勝事，爲君書此報京華。
酬暢當嵩山尋麻道士見寄 岑參
聞逐樵夫閑看棋，忽逢人世是秦時。開雲種玉嫌山淺，渡海傳書怪鶴遲。陰洞石幢微有字，古壇松樹半無枝。煩君遠示青囊錄，願得相從一問師。
和刑部成員外秋夜寓直寄臺省知己 岑參
列宿光三署，仙郎直五宵。時衣天子賜，廚膳大官調。長樂鐘應近，明光漏不遙。黃門持被覆，侍女捧香燒。筆爲題詩點，燈緣起草挑。竹喧交砌葉，柳嚲拂牕條。粉署榮新命，霜臺憶舊僚。名香播蘭蕙，重價蘊瓊瑤。擊水翻滄海，[摶]風透赤霄。微才喜同舍，何幸忽聞韶。
送廬郎中除杭州赴任 岑參
罷起郎官草，初分刺史符。海雲迎過楚，江月引歸吳。城低濤聲震，樓端蜃氣孤。千家窺驛舫，五馬飲春湖。柳色供詩用，鶯聲送酒須。知君望鄉處，枉道上姑蘇。
奉送李賓客荆南迎親 岑參
迎親辭舊苑，恩詔下儲闈。昨見雙魚去，今看駟馬歸。驛帆湘水闊，客舍楚山稀。手把黃香扇，身披萊子衣。鵲隨金印喜，烏傍板輿飛。勝作東征賦，還家滿路輝。
送嚴維下第還江東 岑參
勿歎今不第，似君殊未遲。且歸滄洲去，相送青門時。望鳥指鄉遠，問人愁路疑。敝裘沾暮雪，歸櫂帶流澌。嚴子灘復在，謝公文可追。江臯如有信，莫不寄新詩。
餞王岑判官赴襄陽道 岑參
故人漢陽使，走馬向南荆。不厭楚山路，祗憐襄水清。津頭習氏宅，江上夫人城。夜入橘花宿，朝穿桐葉行。害羣應自懾，持法固須平。暫得青門醉，斜光速去程。
送薛弁歸河東 岑參
薛侯故鄉處，五老峰西頭。歸路秦樹滅，到鄉河水流。看君馬首去，滿耳蟬聲愁。獻賦今未售，讀書凡幾秋。應過伯夷廟，爲上關城樓。樓上能相憶，西南指雍州。
送薛播擢第歸河東 岑參
歸去新戰勝，盛名人共聞。鄉連渭川樹，家近條山雲。夫子能好學，聖朝全用文。弟兄負世譽，詞賦超人羣。雨氣醒別酒，城陰低暮曛。遙知出關後，更有一終軍。
送陶銑棄舉荆南覲省 岑參
明時不愛璧，浪跡東南遊。何必世人識，知君輕五侯。采蘭度漢水，問絹過荆州。異國有歸興，去鄉無客愁。天寒楚塞雨，月淨襄陽秋。坐見吾道遠，令人看白頭。
送史司馬赴崔相公幕 岑參
崢嶸丞相府，清切鳳皇池。羨爾瑤臺鶴，高棲瓊樹枝。歸飛晴日好，吟弄惠風吹。正有乘軒樂，初當學舞時。珍禽在羅網，微命若遊絲。願託周南羽，相銜谿水湄。
送嚴黃門拜御史大夫再鎮蜀川兼覲省 岑參
授鉞辭金殿，承恩戀玉墀。登壇漢主用，講德蜀人思。副相韓安國，黃門向子期。刀州重入夢，劒閣再題詞。春草連青綬，晴花間赤旗。山鶯朝送酒，江月夜供詩。許國分憂日，榮親色養時。蒼生望已久，來去不應遲。
送郭僕射節制劒南 岑參
鐵馬擐紅纓，幡旗出禁城。明王親授鉞，丞相欲專征。玉饌天廚送，金杯御酒傾。劒門乘嶮過，閣道踏空行。山鳥驚吹笛，江猿看洗兵。曉雲隨去陣，夜月逐行營。南仲今時往，西戎計日平。將心感知己，萬里寄懸旌。
早秋與諸子登虢州西亭觀眺 岑參
亭高出鳥外，客到與雲齊。樹點千家小，天圍萬嶺低。殘[虹]挂陝北，急雨過關西。酒榼緣青壁，瓜田傍綠谿。微官何足道，愛客且相攜。唯有鄉園處，依依望不迷。
佐郡思舊遊 岑參
幸得趨紫殿，却憶侍丹墀。史筆衆推直，諫書人莫窺。平生恆自負，垂老此安卑。同類皆先達，非才獨後時。庭槐宿鳥亂，階草夜蟲悲。白髮今無數，青雲未有期。
滅胡曲 岑參
都護新滅胡，士馬氣亦麤。蕭條虜塵淨，突兀天山孤。
尚書念舊垂賜袍衣率題絕句獻上以申感謝 岑參
富貴情還在，相逢豈間然。綈袍更有贈，猶荷故人憐。
憶長安曲二章寄龐{氵寉} 一 岑參
東望望長安，正值日初出。長安不可見，喜見長安日。
憶長安曲二章寄龐{氵寉} 二 岑參
長安何處在，只在馬蹄下。明日歸長安，爲君急走馬。
題井陘雙谿李道士所居 岑參
五粒松花酒，雙谿道士家。唯求縮却地，鄉路莫教賒。
題雲際南峰眼上人讀經堂 岑參
結宇題三藏，焚香老一峰。雲間獨坐臥，祗是對山松。
題梁鍠城中高居 岑參
高住最高處，千家恆眼前。題詩飲酒後，只對諸峰眠。
題三會寺蒼頡造字臺 岑參
野寺荒臺晚，寒天古木悲。空堦有鳥跡，猶似造書時。
西過渭州見渭水思秦川 岑參
渭水東流去，何時到雍州。憑添兩行淚，寄向故園流。
獻封大夫破播仙凱歌六首 一 岑參
漢將承恩西破戎，捷書先奏未央宮。天子預開麟閣待，祗今誰數貳師功。
獻封大夫破播仙凱歌六首 二 岑參
官軍西出過樓蘭，營幕傍臨月窟寒。蒲海曉霜凝馬尾，葱山夜雪撲旌竿。
獻封大夫破播仙凱歌六首 三 岑參
鳴笳疊鼓擁回軍，破國平蕃昔未聞。丈夫鵲印搖邊月，大將龍旗掣海雲。
獻封大夫破播仙凱歌六首 四 岑參
日落轅門鼓角鳴，千羣面縛出蕃城。洗兵魚海雲迎陣，秣馬龍堆月照營。
獻封大夫破播仙凱歌六首 五 岑參
蕃軍遙見漢家營，滿谷連山遍哭聲。萬箭千刀一夜殺，平明流血浸空城。
獻封大夫破播仙凱歌六首 六 岑參
暮雨旌旗濕未乾，胡煙白草日光寒。昨夜將軍連曉戰，蕃軍只見馬空鞍。
春興戲題贈李侯 岑參
黃雀始欲銜花來，君家種桃花未開。長安二月眼看盡，寄報春風早爲催。
玉關寄長安李主簿 岑參
東去長安萬里餘，故人何惜一行書。玉關西望堪腸斷，況復明朝是歲除。
虢州後亭送李判官使赴晉絳 岑參
西原驛路挂城頭，客散紅亭雨未收。君去試看汾水上，白雲猶似漢時秋。
原頭送范侍御 岑參
百尺原頭酒色殷，路傍驄馬汗斑斑。別君祇有相思夢，遮莫千山與萬山。
送李明府赴睦州便拜覲太夫人 岑參
手把銅章望海雲，夫人江上泣羅帬。嚴灘一點舟中月，萬里煙波也夢君。
虢州西山亭子送范端公 岑參
百尺紅亭對萬峰，平明相送到齋鐘。驄馬勸君皆卸却，使君家醞舊來濃。
奉送賈侍御使江外 岑參
新騎驄馬復承恩，使出金陵過海門。荆南渭北難相見，莫惜衫襟着酒痕。
酒泉太守席上醉後作 岑參
酒泉太守能劒舞，高堂置酒夜擊鼓。胡笳一曲斷人腸，座上相看淚如雨。
草堂村尋羅生不遇 岑參
數株谿柳色依依，深巷斜陽暮鳥飛。門前雪滿無人迹，應是先生出未歸。
山房春事二首 一 岑參
風恬日暖蕩春光，戲蝶遊蜂亂入房。數枝門柳低衣桁，一片山花落筆牀。
山房春事二首 二 岑參
梁園日暮亂飛鴉，極目蕭條三兩家。庭樹不知人死盡，春來還發舊時花。
逢入京使 岑參
故園東望路漫漫，雙袖龍鍾淚不乾。馬上相逢無紙筆，憑君傳語報平安。
過磧 岑參
黃沙磧裏客行迷，四望雲天直下低。爲言地盡天還盡，行到安西更向西。
赴北庭度隴思家 岑參
西向輪臺萬里馀，也知鄉信日應疎。隴山鸚鵡能言語，爲報家人數寄書。
醉戲竇子美人 岑參
朱脣一點桃花殷，宿妝嬌羞偏髻鬟。細看只似陽臺女，醉着莫許歸巫山。
江南遇雨 張鼎
江天寒意少，冬月雨仍飛。出戶愁爲聽，從風灑客衣。旅魂驚處斷，鄉信意中微。幾日應晴去，孤舟且欲歸。
鄴城引 張鼎
君不見漢家失統三靈變，魏武爭雄六龍戰。盪海吞江制中國，迴天運斗應南面。隱隱都城紫陽開，迢迢分野黃星見。流年不駐漳河水，明月俄終鄴國宴。文章猶入管弦新，帷座空銷狐兔塵。可惜望陵歌舞處，松風四面暮愁人。
僧舍小池 張鼎
引出白雲根，潺潺漲蘚痕。冷光搖砌錫，疎影露枝猿。淨帶凋霜葉，香通洗藥源。貝多文字古，宜向此中翻。
擬古 薛奇童
沙塵朝蔽日，失道還相遇。寒影波上雲，秋聲月前樹。川氣生曉夕，野陰乍煙霧。沈沈滮池水，人馬不敢渡。吮癰世所薄，挾纊恩難顧。不見古時人，中宵淚橫注。
和李起居秋夜之作 薛奇童
過庭聞禮日，趨侍記言回。獨臥玉窗前，卷簾殘雨來。高秋南斗轉，涼夜北堂開。水影入朱戶，螢光生綠苔。簡成良史筆，年是洛陽才。莫重白雲意，時人許上台。
吳聲子夜歌 薛奇童
淨掃黃金堦，飛霜皓如雪。下簾彈箜篌，不忍見秋月。
塞下曲 薛奇童
驕虜初南下，煙塵暗國中。獨召李將軍，夜開甘泉宮。一身許明主，萬里總元戎。霜甲臥不暖，夜半聞邊風。胡天早飛雪，荒徼多轉蓬。寒雲覆水重，秋氣連海空。金鞍誰家子，上馬鳴角弓。自是幽幷客，非論愛立功。
雲中行 薛奇童
雲中小兒吹金管，向晚因風一川滿。塞北雲高心已悲，城南木落腸堪斷。憶昔魏家都此方，涼風觀前朝百王。千門曉映山川色，雙闕遙連日月光。舉杯稱壽永相保，日夕歌鐘徹清昊。將軍汗馬百戰塲，天子射獸五原草。寂寞金輿去不歸，陵上黃塵滿路飛。河邊不語傷流水，川上含情歎落暉。此時獨立無所見，日暮寒風吹客衣。
楚宮詞二首 一 薛奇童
禁苑春風起，流鶯繞合歡。玉窗通日氣，珠箔捲輕寒。楊葉垂陰砌，梨花入井闌。君王好長袖，新作舞衣寬。
楚宮詞二首 二 薛奇童
日晚梧桐落，微寒入禁垣。月懸三雀觀，霜度萬秋門。豔舞矜新寵，愁容泣舊恩。不堪深殿裏，簾外欲黃昏。
長孫十一東山春夜見贈 楊諫
故人謝城闕，揮手碧雲期。谿月照隱處，松風生興時。舊林日云暮，芳草歲空滋。甘與子成夢，請君同所思。
贈知己 楊諫
江南折芳草，江北贈佳期。江闊水復急，過江常苦遲。蘋白蘭葉青，恐度先香時。美人碧雲外，寧見長相思。
東溪待蘇戶曹不至 張萬頃
洛陽城東伊水西，千花萬竹使人迷。臺上柳枝臨岸低，門前荷葉與橋齊。日暮待君君不見，長風吹雨過青溪。
登天目山下作 張萬頃
去歲離秦望，今冬使楚關。淚添天目水，髮變海頭山。別母烏南逝，辭兄雁北還。宦遊偏不樂，長爲憶慈顏。
送裴少府 張萬頃
夕膳望東周，晨裝不少留。酒中同樂事，關外越離憂。座濕秦山雨，庭寒渭水秋。何當鷹隼擊，來拂故林游。
旅次灞亭 沈頌
閑琴開旅思，清夜有愁心。圓月正當戶，微風猶在林。蒼茫孤亭上，歷亂多秋音。言念待明發，東山幽意深。
春旦歌 沈頌
常聞嬴女玉簫臺，奏曲情深彩鳳來。欲登此地銷歸恨，却羨雙飛去不回。
早發西山 沈頌
游子空有懷，賞心杳無路。前程數千里，乘夜連輕馭。繚繞松篠中，蒼茫猶未曙。遙聞孤村犬，暗指人家去。疲馬懷澗泉，征衣犯霜露。喧呼谿鳥驚，沙上或鶱翥。娟娟東岑月，照耀獨歸慮。
送人還吳 沈頌
人心不忘鄉，矧余客已久。送君江南去，秋醉洛陽酒。贈言幽徑蘭，別思河堤柳。征帆暮風急，望望空延首。
天長節 梁鍠
日月生天久，年年慶一迴。時平祥不去，壽遠節長來。連吹千家笛，同朝百郡杯。願持金殿鏡，處處照遺才。
美人春臥 梁鍠
妾家巫峽陽，羅幌寢蘭堂。曉日臨窗久，春風引夢長。落釵仍挂鬢，微汗欲消黃。縱使朦朧覺，魂猶逐楚王。
名姝詠 梁鍠
阿嬌年未多，弱體性能和。怕重愁拈鏡，憐輕喜曳羅。臨津雙洛浦，對月兩嫦娥。獨有荆王殿，時時暮雨過。
狷氏子 梁鍠
杏梁初照日，碧玉後堂開。憶事臨妝笑，春嬌滿鏡臺。含聲歌扉舉，顧影舞腰迴。別有佳期處，青樓客夜來。
七夕汎舟 梁鍠
雲端有靈匹，掩映拂妝臺。夜久應搖珮，天高響不來。片歡秋始展，殘夢曉翻催。却怨填河鵲，留橋又不迴。
崔駙馬宅詠畫山水扇 梁鍠
畫扇出秦樓，誰家贈列侯。小含吳剡縣，輕帶楚揚州。揜作山雲暮，搖成隴樹秋。坐來傳與客，漢水又迴流。
觀王美人海圖障子 梁鍠
宋玉東家女，常懷物外多。自從圖渤海，誰爲覓湘娥。白鷺栖脂粉，赬魴躍綺羅。仍憐轉嬌眼，別恨一橫波。
省試方士進恆春草 梁鍠
東吳有靈草，生彼剡谿傍。既亂莓苔色，仍連菡萏香。掇之稱遠士，持以奉明王。北闕顏彌駐，南山壽更長。金膏徒騁妙，石髓莫矜良。倘使霑涓滴，還游不死方。
代征人妻喜夫還 梁鍠
征夫走馬發漁陽，少婦含嬌開洞房。千日廢臺還挂鏡，數年塵面再新妝。春風喜出今朝戶，明日虛眠昨夜牀。莫道幽閨書信隔，還衣總是舊時香。
詠木老人 梁鍠
刻木牽絲作老翁，雞皮鶴髮與真同。須臾弄罷寂無事，還似人生一夢中。
句 梁鍠
堂高憑上望，宅廣乘車行。
客中作 杜儼
書劒催人不暫閑，洛陽羈旅復秦關。容顏歲歲愁邊改，鄉國時時夢裏還。
三月三日曲江侍宴 趙良器
聖祖發神謀，靈符叶帝求。一人光錫命，萬國荷時休。雷解圜丘畢，雲需曲水遊。岸花迎步輦，仙仗擁行舟。睿藻天中降，恩波海外流。小臣同品物，陪此樂皇猷。